《和孔毅甫州名五首 其五》
宋代·吕陶

羡君诗格雄，非谓文胜质。长篇自博雅，短语亦温密。

笔端时一挥，锋利不少屈。高情寓祥云，幽意及疏荜。

豪纵叹李贺，难以宪度一。穷愁伤孟郊，不欲怀抱佚。

铺陈黄堂上，一案凡几帙。先倡乃前辈，形容何以物。

瑁圭施华藻，锦段副朱绂。测海至千仞，穿杨无一失。

宝器藏巨剑，古声发琼瑟。凤羽翔德辉，龙种搜骏骨。

嗟予泽畔吟，继唱辄连日。果榜误收采，小榛齐大栗。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。